
A villamos meghajtású járművek ellátáshoz szükséges dinamikus szimulációk

Dolgozatunkkal áttekintést adunk a villamos meghajtású járművek jelenlegi és jövőbeli energiafelhasználásáról. Részletesen ismertetjük az aktuális járműhasználati szokásokat, a villamos meghajtású járművek típusait és a töltőrendszerek fajtáit.
Bemutatjuk annak a dinamikus szimulációnak az eredményeit, amely az elektromos járművek várható terjedését és ennek ellátásához szükséges villamosenergia infrastruktúrát vizsgálja Magyarországon 2012 és 2020 között.
Azonosítottuk a fogyasztói csoportokat, lefedve a magyar járműhasználati szokásokat. Vizsgáltunk konkrét e-járműtípusokat. Tanulmányoztuk az e-járműveket kiszolgáló töltőberendezéseket, melyekből átlag töltőtípust definiáltunk. Modellt dolgoztunk ki, mellyel kiszámolható, hogy az e-mobilitás terjedése esetén milyen fogyasztás növekedés várható az elektromos járművek megjelenése esetén (lásd diagram). Ezzel kapcsolatosan alkottunk egy leegyszerűsített képletet is:
típusautó (kWh/km) x szokás típus (km/év) x db szám = töltési igény (MWh),
mellyel a prognosztizált járműszám megváltozása esetén könnyedén újra-kalkulálható a fogyasztás-eltérés.
Véleményünk szerint 2012-ben Budapest és Győr meghatározó az elektromos közlekedés területén, addig 2020-ban szinte az összes nagyvárosban megjelenhet (lásd az ábrát). [image: ]Számításaink szerint 2020-ban az ország éves villamosenergia-fogyasztásának 0,3%-át fogják a villamos meghajtású járművek felhasználni. Számos mérési sorozatot végeztünk a töltőberendezések gyakorlati üzemének megismeréséhez elektromos fali töltőkön és utcai töltőoszlopokon. Teszteltünk egy Citroën C-Zero-t, mellyel így valós járműhasználati szokást elemeztünk. Következtetést vontunk le az ELMŰ töltő-infrastruktúrájának energiaforgalmi adatai alapján a hálózatra gyakorolt hatásáról. Mindezt valósidejű mérési sorozat is alátámasztja, melyet az ELMŰ Váci úti töltőoszlopánál telepített műszerrel mértünk. A PQube műszer által gyűjtött adatokat kiértékeltük (feszültségminőségi jellemzők szempontjából). Kidolgoztunk egy módszert, amely a töltőoszlopok helyes kiválasztásában nyújthat segítséget a villamos meghajtású járművek specialitásainak, a járműhasználat sajátosságainak és a szimuláció alapján kapott eredmények figyelembe vételével. 
A jövőben át fogjuk tekinteni a villamos meghajtású járművek töltésével kapcsolatos jogszabályi hátteret, különös tekintettel a töltő-infrastruktúra kialakítására. Javaslatot teszünk a jogi szabályozás módosítására, illetve kiegészítésére.

